CELEX: 62020TO0719
Language: mt
Date: 2021-04-27 00:00:00
Title: Digriet tal-Qorti Ġenerali (Ir-Raba’ Awla) tas-27 ta’ April 2021 (Estratti).#Roberto Alejandro Macías Chávez et vs Ir-Renju ta’ Spanja u Il-Parlament Ewropew.#Rikors għal nuqqas li tittieħed azzjoni u għad-danni – Dritt istituzzjonali – Kumitat tal-Petizzjonijiet tal-Parlament – Petizzjoni dwar il-ksur mill-qrati Spanjoli tad-dritt tal-Unjoni fil-qasam tad-drittijiet fundamentali – Deċiżjoni li tiddikjara magħluqa l-petizzjoni – Artikolu 28 tar-Regoli tal-Proċedura – Talba sabiex kawża tintbagħat lil kulleġġ ġudikanti estiż – Rikors parzjalment ippreżentat quddiem qorti manifestament mingħajr ġurisdizzjoni sabiex tieħu konjizzjoni tiegħu, parzjalment manifestament inammissibbli u parzjalment manifestament infondat fid-dritt.#Kawża T-719/20.

DIGRIET TAL-QORTI ĠENERALI (Ir-Raba’ Awla)
   27 ta’ April 2021 (
         *1
      )
   “Rikors għal nuqqas li tittieħed azzjoni u għad-danni – Dritt istituzzjonali – Kumitat tal-Petizzjonijiet tal-Parlament – Petizzjoni dwar il-ksur mill-qrati Spanjoli tad-dritt tal-Unjoni fil-qasam tad-drittijiet fundamentali – Deċiżjoni li tiddikjara magħluqa l-petizzjoni – Artikolu 28 tar-Regoli tal-Proċedura – Talba sabiex kawża tintbagħat lil kulleġġ ġudikanti estiż – Rikors parzjalment ippreżentat quddiem qorti manifestament mingħajr ġurisdizzjoni sabiex tieħu konjizzjoni tiegħu, parzjalment manifestament inammissibbli u parzjalment manifestament infondat fid-dritt”
   Fil-Kawża T‑719/20,
   
      Roberto Alejandro Macías Chávez, residenti f’Sevilla (Spanja),
   
      Fernando Presencia, residenti f’Talavera de la Reina (Spanja),
   
      José María Castillejo, residenti f’Madrid (Spanja),
   irrappreżentati minn J. Jover Padró, avukat,
   rikorrenti,
   vs
   
      Ir-Renju ta’ Spanja,
   
   u
   
      Il-Parlament Ewropew,
   
   konvenuti
   li għandha bħala suġġett, b’mod partikolari, prinċipalment, minn naħa, talba bbażata fuq l-Artikolu 265 TFUE u intiża b’mod partikolari sabiex jiġi kkonstatat li l-Parlament astjena illegalment milli jeżegwixxi l-petizzjoni ppreżentata mir-rikorrenti dwar il-ksur mill-qrati Spanjoli tad-dritt tal-Unjoni Ewropea fil-qasam tad-drittijiet fundamentali u, min-naħa l-oħra, talba bbażata fuq l-Artikolu 268 TFUE u intiża għall-ksib ta’ kumpens għad-dannu li r-rikorrenti allegatament sofrew minħabba f’hekk u, sussidjarjament, talba bbażata fuq l-Artikolu 268 TFUE u intiża sabiex jinkiseb kumpens għad-dannu li r-rikorrenti allegatament sofrew minħabba l-aġir tar-Renju ta’ Spanja,
   IL-QORTI ĠENERALI (Ir-Raba’ Awla),
   komposta minn S. Gervasoni (Relatur), President, L. Madise u R. Frendo, Imħallfin,
   Reġistratur: E. Coulon,
   tagħti l-preżenti
   
      Digriet (
            1
         )
   
   [omissis]
   
      Il-proċedura u t-talbiet tal-partijiet
   
   
            7
         
         
            Permezz ta’ att ippreżentat fir-reġistru tal-Qorti Ġenerali fis-7 ta’ Diċembru 2020, ir-rikorrenti ppreżentaw dan ir-rikors.
         
      
            8
         
         
            Ir-rikorrenti qegħdin jitolbu li l-Qorti Ġenerali jogħġobha:
            
                     –
                  
                  
                     l-ewwel nett, tibgħat il-kawża quddiem l-Awla Manja tal-Qorti Ġenerali jew quddiem awla b’numru differenti ta’ mħallfin, skont l-Artikolu 28 tar-Regoli tal-Proċedura tal-Qorti Ġenerali;
                  
               
                     –
                  
                  
                     it-tieni, tadotta miżuri provviżorji abbażi tal-Artikoli 278 u 279 TFUE, jiġifieri li jiġu sospiżi l-proċeduri ġudizzjarji Spanjoli li jikkonċernawhom u li jiġi ddikjarat id-dritt tagħhom li jibbenefikaw minn għajnuna finanzjarja ekwivalenti għas-salarju li huma kienu jirċievu fl-impjieg preċedenti tagħhom;
                  
               
                     –
                  
                  
                     it-tielet, tilqa’ t-talba tagħhom ibbażata fuq l-Artikolu 265 TFUE, imressqa kontra l-Parlament, fir-rigward “b’mod partikolari” tad-deċiżjoni tad-9 ta’ Ottubru 2020, tordna s-sospensjoni tal-miżuri ta’ ritaljazzjoni meħuda fil-konfront tagħhom u tikkundanna lill-Parlament jikkumpensa d-dannu li huma sofrew;
                  
               
                     –
                  
                  
                     ir-raba’, sussidjarjament, tikkundanna lir-Renju ta’ Spanja sabiex jikkumpensa d-dannu li huma sofrew minħabba l-ksur tad-dritt tal-Unjoni mill-qrati Spanjoli, jiddikjara li dan l-Istat Membru għandu jipprevedi sanzjonijiet kontra persuni li ostakolaw jew ippruvaw jimpedixxu t-trattament tal-ilmenti tagħhom u jadotta miżuri ta’ stħarriġ tal-osservanza ta’ dan l-obbligu.
                  
               
      
      Fid-dritt
   
   [omissis]
   
      
         Fuq it-talba sabiex il-kawża tintbagħat lil kulleġġ ġudikanti estiż
      
   
   
            11
         
         
            Ir-rikorrenti qegħdin jitolbu li l-kawża tintbagħat quddiem l-Awla Manja jew quddiem awla sedenti b’numru differenti ta’ mħallfin, skont l-Artikolu 28 tar-Regoli tal-Proċedura. Insostenn ta’ din it-talba, huma qegħdin jinvokaw il-fatt li l-kawża timplika lill-Parlament, fir-rigward b’mod partikolari tal-eżerċizzju tad-drittijiet fundamentali “assoluti” tagħhom, kif ukoll lir-Renju ta’ Spanja u b’mod partikolari, fi ħdan dan tal-aħħar, ċerti qrati u awtoritajiet marbuta mas-setgħa ġudizzjarja.
         
      
            12
         
         
            Skont l-Artikolu 28(1) tar-Regoli tal-Proċedura: “[m]eta dan ikun iġġustifikat minħabba d-diffikultà legali jew l-importanza tal-kawża jew minħabba ċirkustanzi partikolari, kawża tista’ tintbagħat quddiem l-Awla Manja jew quddiem awla kkostitwita min-numru differenti ta’ Mħallfin sedenti”.
         
      
            13
         
         
            Skont l-Artikolu 28(2) tar-Regoli tal-Proċedura, il-possibbiltà li dan isir tista’ tiġi proposta lil-Laqgħa Plenarja mill-awla adita bil-kawża, mill-Viċi President tal-Qorti Ġenerali jew mill-President tal-Qorti Ġenerali f’kull stadju tal-proċedura, kemm ex officio kif ukoll fuq talba ta’ parti prinċipali.
         
      
            14
         
         
            Skont il-ġurisprudenza, li kawża tintbagħat lil kulleġġ ġudikanti estiż huwa possibbiltà u mhux obbligu, li l-użu tagħha huwa suġġett għall-kriterji ddefiniti fir-Regoli tal-Proċedura (sentenza tas-17 ta’ Diċembru 2020, BP vs FRA, C‑601/19 P, mhux ippubblikata, EU:C:2020:1048, punt 95).
         
      
            15
         
         
            Issa, f’dan il-każ, la l-President u lanqas il-Viċi President tal-Qorti Ġenerali ma qiesu li għandhom jagħmlu użu minn din il-fakultà. Fir-rigward tal-awla, hija tqis, fid-dawl tal-elementi tal-proċess, li ebda wieħed mill-kriterji msemmija fl-Artikolu 28(1) tar-Regoli tal-Proċedura ma kien issodisfatt. Fil-fatt, il-ġurisprudenza li fuqha huwa bbażat dan id-digriet hija stabbilita sew u r-rikorrenti ma jallegaw ebda diffikultà fid-dritt li tiġġustifika l-kontestazzjoni tiegħu. Barra minn hekk, il-fatt li istituzzjoni u Stat Membru jistgħu jiġu kkontestati fir-rigward tad-drittijiet fundamentali, anki dawk ikklassifikati bħala “assoluti”, ma jikkostitwixxix, bħala tali, ċirkustanza partikolari u ma jagħtix importanza sinjifikattiva lill-kawża.
         
      
            16
         
         
            Konsegwentement, it-talba għal rinviju lil kulleġġ ġudikanti estiż ippreżentata mir-rikorrenti għandha tiġi miċħuda bħala manifestament infondata fid-dritt.
            [omissis]
         
       
         
            Għal dawn ir-raġunijiet,
            IL-QORTI ĠENERALI (Ir-Raba’ Awla)
            tordna:
         
       
         
            
                     
                        1)
                     
                  
                  
                     
                        Ir-rikors huwa miċħud bħala parzjalment ippreżentat quddiem qorti manifestament mingħajr ġurisdizzjoni sabiex tieħu konjizzjoni tiegħu, parzjalment manifestament inammissibbli u parzjalment manifestament infondat fid-dritt.
                     
                  
               
       
         
            
                     
                        2)
                     
                  
                  
                     
                        Roberto Alejandro Macías Chávez, Fernando Presencia u José María Castillejo għandhom kull wieħed ibatu l-ispejjeż proprji tagħhom.
                     
                  
               
       
            
               
                  Magħmul fil-Lussemburgu, fis-27 ta’ April 2021.
                  
                     
                        Ir-Reġistratur
                        E. Coulon
                     
                     
                        Il-President
                        S. Gervasoni
                     
                  
               
            
         (
         *1
      )	Lingwa tal-kawża: l‑Ispanjol.
   (
         1
      )	Huma riprodotti biss il-punti ta’ dan id-digriet li l-Qorti Ġenerali tqis li l-pubblikazzjoni tagħhom hija utli.